**Buu Van Nygren** (s. 25. joulukuuta 1986 Blanding, Utah, Yhdysvallat) on yhdysvaltalainen navajotaustainen poliitikko, joka on tammikuusta 2023 lähtien toiminut Navajoiden reservaatin presidenttinä.

Tausta ja yksityiselämä
-----------------------

Nygren syntyi Blandingissa Utahissa. Hän on taustaltaan puoliksi navajo ja puoliksi vietnamilainen. Hänen syntyessään Nygrenin äiti oli vain 15-vuotias. Perhe eli köyhyydessä, muun muassa ilman juoksevaa vettä ja sähköä. Monien muiden navajoiden tapaan Nygren on yksinhuoltajaperheestä, jossa isovanhemmat kasvattivat lapset. Nygrenin isovanhemmat puhuivat hänelle navajoa, joka on hänen ensimmäinen kielensä. Nygren sai kuitenkin kuulla vietnamilaisesta taustastaan vasta vanhemmalla iällä. Hän ei ole koskaan tavannut biologista isäänsä.

Nygren valmistui vuonna 2012 kandidaatiksi Arizonan osavaltionyliopistosta pääaineenaan rakennusjohtaminen. Vuonna 2017 hän valmistui samasta yliopistosta maisteriksi yritysjohtamisen puolelta. Hän väitteli 2021 kasvatustieteiden tohtoriksi Etelä-Kalifornian yliopistosta.

Nygren on naimisissa Arizonan edustajainhuoneen entisen edustajan Jasmine Blackwaterin kanssa. Parilla on yksi tytär, ja perhe asuu Red Mesan kaupungissa Arizonassa.

Poliittinen ura
---------------

Nygren oli navajoiden reservaatin vuoden 2018 presidentinvaaleissa Joe Shirleyn varapresidenttiehdokas. Shirley kuitenkin hävisi vaalit Jonathan Nezille.

Vuodesta 2019 aina navajojen presidentiksi nousemiseensa saakka Nygren työskenteli puoli-itsenäisessä navajoiden rakennusvirastossa (engl. *Navajo Engineering and Construction Authority*). Vuonna 2022 Nygren asettui ehdolle presidentinvaaleissa. Hänen vastaehdokkaanaan oli toiselle kaudelle pyrkivä istuva presidentti Nez. Nygren voitti vaalit, jotka käytiin virallisesti ilman puoluetunnuksia, marraskuussa 2022 saatuaan 52,67 prosenttia annetuista äänistä. Hänen varapresidenttiehdokkaansa oli Richelle Montoya, ja reservaatin varapresidentiksi nousee ensimmäistä kertaa nainen.

Valituksi tultuaan Nygren on ensimmäinen Utahissa syntynyt navajoiden presidentti sitten 1991 sekä kaikkien aikojen nuorin navajoiden presidentti. Nygren ei myöskään ollut toiminut missään poliittisessa luottamustehtävässä ennen presidentiksi nousemistaan.

Nygren vannoi virkavalan 10. tammikuuta 2023.

Lähteet
-------

1. 1 2 3 4  About Dr. Buu Nygren *Nygren-Montoya 2022*.  2023. Viitattu 5.2.2023. (englanniksi)
2. 1 2  The youngest president-elect in Navajo history talks access to water, the Bears Ears debate and keeping young people on the reservation *Deseret News*.  24.11.2022. Viitattu 5.2.2023. (englanniksi)
3. ↑  Buu Nygren explains why he should get Navajo votes ahead of presidential election *KUNM*.  31.10.2022. Viitattu 5.2.2023. (englanniksi)
4. 1 2  Nygren never felt like he wasn’t Diné *Navajo Times*.  20.9.2018. Viitattu 5.2.2023. (englanniksi)
5. 1 2  Buu Nygren sworn in as Navajo Nation president *Los Angeles Times*.  12.1.2023. Viitattu 5.2.2023. (englanniksi)
6. ↑  Nez: Youngest ever *Navajo Times*.  8.11.2018. Viitattu 5.2.2023. (englanniksi)
7. ↑  Voters pick Nez, Nygren for president *Navajo Times*.  4.8.2022. Viitattu 5.2.2023. (englanniksi)
8. ↑  Navajo NationUnOfficial Election Results General Election (pdf) *Navajo Nation Election Board*.  8.11.2022. Viitattu 6.2.2023. (englanniksi)
9. ↑  Buu Nygren wins Navajo Nation president, beats incumbent *AP NEWS*.  8.11.2022. Viitattu 5.2.2023. (englanniksi)
10. ↑  Buu Nygren has been sworn in as the next Navajo Nation president *NRP*.  10.1.2023. Viitattu 6.2.2023. (englanniksi)